作者:陳
標題:蘭陵王
內容:角聲切。何處梅梢弄雪。還鄉夢，玉井樓前，千朵芙蕖插空碧。鄰翁問訊息。為說紅塵倦客。應憐笑、弓劍旌旗，底事留人未歸得。淮山舊相識。記急處笙歌，靜裡鋒鏑。隋堤楊柳猶春色。嗟十載人事，幾番棋局，青油年少已鬢白。漫惆悵京國。朱墨。困無力。似病鶴樊籠，老驥羈勒。夕陽不繫棲林翼。待添竹東圃，種松西陌。功名休問，吾老矣，付俊傑。